Transitorowers slaan toe in Wes-Rand | Netwerk24
Deur Dennis Delport 06 Julie 2020 09:41
Vroeë verslae op die toneel dui daarop dat die rowers die geldwa met 'n Mercedes-Benz van die pad af gestamp het. Die voertuig het in 'n veld tot stilstand gekom waar die rowers ploftoestelle gebruik het om die voertuig oop te blaas en toegang tot die kontant te verkry. Die Mercedes, sowel as die geldwa, het uitgebrand.
Die voorval het op Main Reef-weg naby die kruising met Houtkapperstraat gebeur. Die transitorowers het na bewering in die rigting van Johannesburg in 'n silwer Audi en 'n wit BMW X5 gevlug.
Dit is steeds onseker met hoeveel geld die rowers weggekom het.
Die polisie en nooddienste was teen 09:00 nog op die toneel.
Transitorowers het Maandagoggend op 'n G4S-geldwa in Main Reef-weg in Florida, Johannesburg, toegeslaan. Foto: Dennis Delport
Die rowers het glo met hierdie Mercedes-Benz die geldwa van die pad af in 'n veld gedwing voordat hulle die geldwa oopgeblaas het. Foto: Dennis Delport